Document ID: 32010D0004

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Δεκεμβρίου 2009
με την οποία εξουσιοδοτείται η Βουλγαρία να χρησιμοποιεί στατιστικά δεδομένα ετών προγενέστερων του προτελευταίου έτους και να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ
[κοινοποιηθείσα υπό τον αριθμό Ε(2009) 10413]
(Το κείμενο στη βουλγαρική γλώσσα είναι το μόνο αυθεντικό)
(2010/4/ΕΕ, Ευρατόμ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τη συνθήκη για την ίδρυση της Ευρωπαϊκής Κοινότητας Ατομικής Ενέργειας,
τον κανονισμό (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από τον φόρο επί της προστιθέμενης αξίας (1), και ιδιαίτερα το άρθρο 4 παράγραφος 4 και το άρθρο 6 παράγραφος 3,
Μετά από διαβούλευση με τη συμβουλευτική επιτροπή ιδίων πόρων,
Εκτιμώντας τα ακόλουθα:
(1)
Η Βουλγαρία ζήτησε εξουσιοδότηση από την Επιτροπή προκειμένου να χρησιμοποιεί εθνικούς λογαριασμούς ετών προγενέστερων του προτελευταίου έτους, καθώς και να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ για τις πράξεις που αναφέρονται στο σημείο 10 του μέρους Β του παραρτήματος X της οδηγίας 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας (2).
(2)
Για τους σκοπούς της κατανομής των πράξεων κατά στατιστική κατηγορία όπως προβλέπεται στο άρθρο 4 παράγραφος 4 του κανονισμού (ΕΟΚ, Ευρατόμ) αριθ. 1553/89 του Συμβουλίου, η Βουλγαρία δεν μπορεί να χρησιμοποιήσει τους εθνικούς λογαριασμούς που αναφέρονται στο προτελευταίο έτος πριν από το οικονομικό έτος για το οποίο υπολογίζεται η βάση των πόρων που προέρχονται από τον ΦΠΑ. Συνεπώς, η Βουλγαρία πρέπει να εξουσιοδοτηθεί να χρησιμοποιεί εθνικούς λογαριασμούς ετών προγενέστερων του προτελευταίου έτους.
(3)
Η Βουλγαρία εξουσιοδοτείται να απαλλάσσει μια κατηγορία πράξεων (διεθνείς μεταφορές επιβατών) όπως αναφέρεται στο μέρος Β του παραρτήματος X της οδηγίας 2006/112/ΕΚ που βασίζεται στην παράγραφο 1 του τμήματος 6 (Φορολογία) του παραρτήματος VI της πράξης προσχώρησης της Δημοκρατίας της Βουλγαρίας στην Ευρωπαϊκή Ένωση (3). Οι πράξεις αυτές πρέπει να ληφθούν υπόψη για τον προσδιορισμό της βάσης των ιδίων πόρων ΦΠΑ.
(4)
Η Βουλγαρία δεν μπορεί να υπολογίσει ακριβώς τη βάση των ιδίων πόρων που προέρχονται από τον ΦΠΑ για τις πράξεις που αναφέρονται στο σημείο 10 του μέρους B του παραρτήματος X, της οδηγίας 2006/112/ΕΚ. Ο υπολογισμός αυτός ενδέχεται να επισύρει αδικαιολόγητα διοικητικά βάρη σε σχέση με το αποτέλεσμα των πράξεων αυτών στο σύνολο της βάσης των πόρων ΦΠΑ της Βουλγαρίας. Η Βουλγαρία μπορεί να κάνει τον υπολογισμό χρησιμοποιώντας κατά προσέγγιση εκτιμήσεις για αυτή την κατηγορία πράξεων. Ως εκ τούτου, η Βουλγαρία πρέπει να εξουσιοδοτηθεί να υπολογίζει τη βάση ΦΠΑ χρησιμοποιώντας κατά προσέγγιση εκτιμήσεις σύμφωνα με τη δεύτερη περίπτωση του άρθρου 6 παράγραφος 3 του κανονισμού (ΕΟΚ, Ευρατόμ) αριθ. 1553/89.
(5)
Για λόγους διαφάνειας και ασφάλειας δικαίου, η εφαρμογή αυτής της εξουσιοδότησης είναι σκόπιμο να περιοριστεί χρονικά,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για την κατανομή ανά συντελεστή που αναφέρεται στο άρθρο 4 παράγραφος 4 του κανονισμού (ΕΟΚ, Ευρατόμ) αριθ. 1553/89 του Συμβουλίου, η Βουλγαρία εξουσιοδοτείται, από την 1η Ιανουαρίου 2009, να χρησιμοποιεί τα αριθμητικά στοιχεία που προκύπτουν από τους εθνικούς λογαριασμούς του τρίτου ή του τέταρτου έτους πριν από το οικονομικό έτος για το οποίο πρέπει να υπολογιστεί η βάση των πόρων που προέρχονται από τον ΦΠΑ.
Άρθρο 2
Για τον υπολογισμό της βάσης των ιδίων πόρων που προέρχονται από τον ΦΠΑ από την 1η Ιανουαρίου 2009, η Βουλγαρία εξουσιοδοτείται να χρησιμοποιεί κατά προσέγγιση εκτιμήσεις για τις διεθνείς μεταφορές επιβατών όπως αναφέρονται στο παράρτημα X μέρος Β της οδηγίας 2006/112/ΕΚ.
Άρθρο 3
Η παρούσα απόφαση εφαρμόζεται από την 1η Ιανουαρίου 2009 έως την 31η Δεκεμβρίου 2013.
Άρθρο 4
Η παρούσα απόφαση απευθύνεται στη Δημοκρατία της Βουλγαρίας.
Βρυξέλλες, 22 Δεκεμβρίου 2009.

Labels: 2
19
10
8
18
15